b'\n_START_ARTICLE_\nLionginas Virbalas\n_START_PARAGRAPH_\nLionginas Virbalas SJ (g. 1961 m. liepos 6 d. Bir\xc5\xbeuose) \xe2\x80\x93 Kauno arkivyskupas (2015\xe2\x80\x932019 m.), buv\xc4\x99s penktasis Panev\xc4\x97\xc5\xbeio vyskupas ordinaras, skai\xc4\x8diuojant nuo Kazimiero Paltaroko (1926-1957), ir penktasis naujai paskirtas Lietuvos vyskupas (nuo 2010 m.). Vienuolis J\xc4\x97zuitas. Buv\xc4\x99s Kauno ir Vilniaus kunig\xc5\xb3 seminarij\xc5\xb3 d\xc4\x97stytojas.\n_START_SECTION_\nBiografija\n_START_PARAGRAPH_\n1979 m. baig\xc4\x97  Bir\xc5\xbe\xc5\xb3 2-\xc4\x85j\xc4\x85 vidurin\xc4\x99 mokykl\xc4\x85, dvejus metus studijavo Vilniaus in\xc5\xbeineriniame statybos institute._NEWLINE_1981-1983 m. atliko karin\xc4\x99 tarnyb\xc4\x85 sovietin\xc4\x97je armijoje. 1983 m. stojo \xc4\xaf Kauno kunig\xc5\xb3 seminarij\xc4\x85, bet d\xc4\x97l sovietin\xc4\x97s vald\xc5\xbeios trukdymo nepriimtas. Daugiau kaip dvejus metus Linkmenyse (Ignalinos rajonas) dirbo zakristijonu, pogrindin\xc4\x97je kunig\xc5\xb3 seminarijoje studijavo filosofij\xc4\x85 bei teologij\xc4\x85._NEWLINE_1986 m. buvo priimtas \xc4\xaf Kunig\xc5\xb3 seminarij\xc4\x85; 1989 m. \xc4\xafstojo \xc4\xaf J\xc4\x97zaus Draugij\xc4\x85. 1991 m. gegu\xc5\xbe\xc4\x97s 30 d.  \xc4\xaf\xc5\xa1ventintas kunigu, i\xc5\xa1vyko Rom\xc4\x85 studijuoti dvasingumo teologijos.  1994 m. baig\xc4\x97 teologijos licenciato studijas, dirbo j\xc4\x97zuit\xc5\xb3 naujok\xc5\xb3 vadovo pad\xc4\x97j\xc4\x97ju Austrijoje._NEWLINE_1995-1997 m. Kauno j\xc4\x97zuit\xc5\xb3 nam\xc5\xb3 vyresnysis ir Kauno \xc5\xa1v. Pranci\xc5\xa1kaus Ksavero ba\xc5\xbeny\xc4\x8dios rektorius; d\xc4\x97st\xc4\x97 Kauno kunig\xc5\xb3 seminarijoje. Nuo 1997 m.  Salamankoje (Ispanija) atliko baigiam\xc4\x85j\xc4\x85 j\xc4\x97zuit\xc5\xb3 ugdymo program\xc4\x85. 2003 m. dav\xc4\x97 galutinius \xc4\xaf\xc5\xbeadus J\xc4\x97zaus Draugijoje._NEWLINE_1998-2005 ir 2008-2010 m. Vilniaus \xc5\xa0v. Kazimiero ba\xc5\xbeny\xc4\x8dios rektorius. 1998-2005 m. Vilniaus \xc5\xa1v. Juozapo kunig\xc5\xb3 seminarijoje d\xc4\x97st\xc4\x97 dvasingumo teologij\xc4\x85. 2005-2008 m.  Lietuvos vyskup\xc5\xb3 konferencijos generalinio sekretoriaus pad\xc4\x97j\xc4\x97jas. Leidinio "Ba\xc5\xbeny\xc4\x8dios \xc5\xbeinios" redakcin\xc4\x97s komisijos, Vilniaus arkivyskupijos kunig\xc5\xb3 tarybos ir Visuotin\xc4\x97s lietuvi\xc5\xb3 enciklopedijos mokslin\xc4\x97s redakcin\xc4\x97s tarybos narys. Nuo 2010 m.  Popie\xc5\xbei\xc5\xa1kosios rus\xc5\xb3 kolegijos Romoje rektorius._NEWLINE__NEWLINE_2013 m. bir\xc5\xbeelio 6 dien\xc4\x85 Jo \xc5\xa1ventenyb\xc4\x97 popie\xc5\xbeius Pranci\xc5\xa1kus pri\xc4\x97m\xc4\x97 vyskupo Jono Kaunecko atsistatydinim\xc4\x85 i\xc5\xa1 Panev\xc4\x97\xc5\xbeio vyskupo ordinaro pareig\xc5\xb3 ir \xc5\xa1ioms pareigoms paskyr\xc4\x97 t\xc4\x97v\xc4\x85 Liongin\xc4\x85 Virbal\xc4\x85._NEWLINE_Vyskupo nominato Liongino Virbalo \xc5\xa1ventimai vyko 2013 m. rugpj\xc5\xab\xc4\x8dio 8 d.Panev\xc4\x97\xc5\xbeio Kristaus Karaliaus Katedroje. \xc5\xa0ventimams vadovavo kardinolas Audrys Juozas Ba\xc4\x8dkis, koncelebravo visi Lietuvos vyskupai._NEWLINE_2015 m. bir\xc5\xbeelio 11 d. Popie\xc5\xbeius Pranci\xc5\xa1kus paskyr\xc4\x97 L. Virbal\xc4\x85 Kauno arkivyskupu. Arkivyskupo Liongino Virbalo ingresas  \xc4\xaf Kauno arkikatedr\xc4\x85 vyko 2015 m. liepos 11 d._NEWLINE_2019 m. kovo 1 d. atsistatydino i\xc5\xa1 Kauno arkivyskupo pareig\xc5\xb3 d\xc4\x97l sveikatos problem\xc5\xb3._NEWLINE_Be gimtosios lietuvi\xc5\xb3 dar moka ital\xc5\xb3, ispan\xc5\xb3, rus\xc5\xb3 ir vokie\xc4\x8di\xc5\xb3 kalbas.'